Alpha TV

Ο **ALPHA** είναι ένας από τους μεγαλύτερους ελληνικούς ιδιωτικούς τηλεοπτικούς σταθμούς πανελλαδικής εμβέλειας. Η έδρα του σταθμού είναι στην Κηφισιά.

Ξεκίνησε την λειτουργία του στις 27 Σεπτεμβρίου 1999 στη θέση του πρώτου ΣΚΑΪ, οπότε άλλαξε το όνομα του στο μεταβατικό *Alpha Sky* και αργότερα στο σημερινό μετά την πώλησή του από τον Γιάννη Αλαφούζο.

## Ιστορία
Ξεκίνησε να λειτουργεί ως ΣΚΑΪ στις 21 Σεπτεμβρίου 1993 ανταγωνιζόμενος το Mega, τον ΑΝΤ1 και την ΕΡΤ, με μεγάλη έμφαση στην ενημέρωση και τον αθλητισμό. Σε σχέση με τα υπόλοιπα ιδιωτικά πανελλαδικά κανάλια, απέκτησε προσωρινή άδεια (μαζί με τον 902 TV - σημερινό Open TV) μετά τις βουλευτικές εκλογές του Οκτωβρίου του 1993 και οι οποίες άδειες διατηρούνται με τις παρατάσεις σε ισχύ, παρότι το τέταρτο τμήμα του ΣτΕ έκρινε πως οι αλλεπάλληλες παρατάσεις της νομιμότητας των ραδιοτηλεοπτικών ΜΜΕ είναι παράνομες και αντισυνταγματικές.

Τον επόμενο χρόνο άρχισε να προβάλλει και δικές του ελληνικές σειρές. Σταδιακά πάντως ο σταθμός έκανε στροφή στην ενημέρωση, λανσάροντας τις πολύωρες ειδήσεις με τα τηλεπαράθυρα.

Το 1997, λόγω οικονομικών προβλημάτων, ο σταθμός πωλήθηκε στον Στάθη Τσοτσορό και μετονομάστηκε την επόμενη χρονιά σε *Skai* και στις 27 Σεπτεμβρίου 1999 σε *Alpha Sky* για να καταλήξει στις 25 Οκτωβρίου του ίδιου έτους σε *Alpha*.

Το 2001 ξεκίνησε η πανελλαδική διανομή αποκωδικοποιητών της ομότιτλης δορυφορικής πλατφόρμας που φιλοδοξούσε να ξεπεράσει τη NOVA δίνοντας μεγάλο βάρος στα αθλητικά και προσφέροντας μεγάλα ποσά σε ομάδες προκειμένου να αποχωρήσουν από αυτήν. Ωστόσο η Alpha Digital χρεοκόπησε και έκλεισε έναν χρόνο μετά. Μετά από δύο μήνες, το πλειοψηφικό πακέτο των μετοχών και την διεύθυνση του καναλιού ανέλαβε ο Δημήτρης Κοντομηνάς.

Στις 11 Οκτωβρίου 2005, οι παλιές εγκαταστάσεις του σταθμού στην οδό Παύλου Μελά 25 στην περιοχή του Ρέντη στον Πειραιά, καταστράφηκαν από μια πυρκαγιά, μαζί με αρκετό αρχειακό υλικό. Το 2008 θυγατρική του RTL Group αγόρασε πλειοψηφικό πακέτο του καναλιού το οποίο επαναπώλησε το 2012 στον Δημήτρη Κοντομηνά.

Ο σταθμός διεκδίκησε τηλεοπτική άδεια κατά τη διαδικασία του 2016. Το τελικό ποσό που πρόσφερε ο σταθμός για να αποκτήσει μία άδεια ήταν 61 εκατ. ευρώ χωρίς ωστόσο να το καταφέρει, με τον διαγωνισμό να ακυρώνεται από το Συμβούλιο της Επικρατείας στα τέλη της χρονιάς.

Ο Όμιλος Βαρδινογιάννη μέσω της ΜΟΤΟΡ ΟΪΛ αγόρασε στα τέλη του 2018 το 50,1% και ένα χρόνο μετά το 49,9% του καναλιού έχοντας τον πλήρη έλεγχο, όπου η εταιρεία παραγωγής *Green Pixel* διατηρείται από κοινού με το Star Channel. Ωστόσο, θυγατρική επενδυτικής εταιρείας από το Λουξεμβούργο αγόρασε το 50% των μετοχών του καναλιού το οποίο στην πορεία πουλήθηκε στην United Group με την ΜΟΤΟΡ ΟΪΛ να κρατά το υπόλοιπο 50% και την διαχείρισή του.

## Πρόγραμμα
Το πρόγραμμα του είναι κυρίως ψυχαγωγικό, με πολλές σειρές, εκπομπές και τηλεπαιχνίδια. Παράλληλα, προβάλλει και την ενημερωτική εκπομπή που παρουσιάζει ο Νίκος Μάνεσης ονόματι "Σαββατοκύριακο με τον Μάνεση". Την περίοδο 2026–2028 μεταδίδει αγώνες της Εθνικής Ελλάδος και άλλων εθνικών ομάδων για το Πρωτάθλημα Εθνών ΟΥΕΦΑ 2026–27, φιλικούς αγώνες και προκριματικά για το Ευρωπαϊκό Πρωτάθλημα Ποδοσφαίρου 2028.

### Παιδικό πρόγραμμα
Από τις 17 Δεκεμβρίου 2012 είχε ενταχθεί στο πρόγραμμα του ένθετο διάρκειας 2 ωρών, πεπραγμένο από το Alter Channel (έναν χρόνο μετά την οριστική απόφαση των εργαζομένων του σταθμού να προχωρήσουν σε επίσχεση εργασίας), ονόματι *Άκατα Μάκατα με τα Ζουζούνια* το οποίο παρουσίαζαν τα μέλη των «Mazoo and the Zoo» (και αδέρφια) Άρτεμις και Ευθύμης Κοκκιναράς, ενώ πλαισιωνόταν με κινούμενα σχέδια που μετέδιδε το αλήστου μνήμης κανάλι.

Από το 2014 συνάπτει συμφωνία με την The Walt Disney Company για την προβολή σειρών και ταινιών των Walt Disney Pictures, Touchstone Pictures και Disney Jr., συνεργασία την οποία είχε στην Ελλάδα η ΕΡΤ μέχρι το κλείσιμό της το 2013.

## Συνεργασία με την NOVA
Ο Alpha ξεκίνησε να μεταδίδεται στην συνδρομητική πλατφόρμα της NOVA μετά την παύση λειτουργίας της Alpha Digital το Σεπτέμβριο του 2002 ενώ κατά το διάστημα της 1ης Φεβρουαρίου 2018 έως την 14η Ιουνίου 2021 δεν εξέπεμπε από την πλατφόρμα καθώς κατήγγειλε η διοίκηση του Alpha ότι η Forthnet Media αρνούνταν να πληρώσει το οικονομικό αντάλλαγμα που όφειλε να καταβάλει προκειμένου να εξασφαλίσει τα σχετικά δικαιώματα αναμετάδοσης για τα έτη 2016 και 2017.

## Συνεργασία με την COSMOTE TV
Ο Alpha TV ξεκίνησε να μεταδίδεται στην συνδρομητική πλατφόρμα του COSMOTE TV από τις 19 Αυγούστου 2012 μέχρι και τον Δεκέμβριο του 2018 όπου αντικαταστάθηκε από την υψηλής ευκρίνειας έκδοση του καναλιού.

## Κύπρος
Στην Κύπρο, το ομότιτλο αυτόνομο κανάλι που έλαβε άδεια παγκύπριας εκπομπής από τις 27 Νοεμβρίου 2015, μεταδίδει τα προγράμματα του Ελληνικού από τις 4 Απριλίου 2016 που ξεκίνησε η λειτουργία του. Στο παρελθόν, ο Sigma, και πιο παλαιότερα, το ΡΙΚ μετέδιδαν τα προγράμματα του καναλιού.

## Alpha Sat
δεξιά|97x97px
Η **Alpha Sat** είναι η διεθνής υπηρεσία του ομότιτλου καναλιού για τον Απόδημο Ελληνισμό. Εκπέμπει το πρόγραμμά του στην Ασία, την Αφρική, την Αυστραλία, τη Νέα Ζηλανδία και τη Βόρεια Αμερική. Ξεκίνησε αρχικά τον Μάιο του 2002 στην Αυστραλία και το 2008 στη Νέα Ζηλανδία μέσω της UBI World TV η οποία τον Ιούνιο του 2012 διέκοψε τις δραστηριότητές της, ενώ τον Ιανουάριο του 2013, ξεκίνησε να εκπέμπει εκ νέου μέσω του TV Plus.

Στη Βόρεια Αμερική, ξεκίνησε να εκπέμπει το Μάιο του 2007 στις Ηνωμένες Πολιτείες Αμερικής μέσω της DirecTV ενώ από την 1η Ιανουαρίου 2011, εκπέμπει από την αντίπαλη δορυφορική πλατφόρμα Dish Network.

Στις 14 Μαΐου 2013, προστέθηκε επίσημα στον κατάλογο των ξένων υπηρεσιών της Καναδικής Επιτροπής Ραδιοτηλεόρασης και Τηλεπικοινωνιών (CRTC), επιτρέποντας το κανάλι να επεκταθεί στον Καναδά. Η Odyssey Television Network είναι η επίσημη διανομέας του Alpha Sat ξεκινώντας στον Καναδά στις 30 Ιουλίου 2013, μέσω του Rogers Cable (ιδιοκτησία της Rogers Communications) και του Vidéotron (ιδιοκτησία της Quebecor) ενώ παράλληλα είναι διαθέσιμη μέσω του Bell TV (ιδιοκτησία της Bell Canada Enterprises).

## Alpha HD
Από τις 6 Ιουλίου 2016 το κανάλι εκπέμπει σε υψηλή ευκρίνεια (HD) μέσω της Digea.

## Επικρίσεις
### Προπαγάνδα
Εν όψει του δημοψηφίσματος του 2015, ο Alpha μαζί με τους τότε 5 πανελλαδικούς σταθμούς, ΑΝΤ1, Star, ΣΚΑΪ, το άλλοτε Epsilon TV (σημερινό Open TV) και το παλιό Mega (της Τηλέτυπος Α.Ε.), κατηγορήθηκαν ότι χρησιμοποιούσαν ψευδείς και παραπλανητικές ειδήσεις, ώστε να πείσουν τον κόσμο να ψηφίσει θετικά στο δημοψήφισμα, εξυπηρετώντας τα συμφέροντα των κομμάτων ΝΔ, ΠΑΣΟΚ και του πλέον ανενεργού Το Ποτάμι. Μάλιστα, λόγω αυτής της παραπληροφόρησης το ΕΣΡ έχει ξεκινήσει έρευνα για την προπαγάνδα των καναλιών στην κάλυψη του δημοψηφίσματος.

## Ιδιοκτησία
Ο σταθμός ανήκει ιδιοκτησιακά στην *Alpha Δορυφορική Τηλεόραση Ανώνυμος Εταιρεία* η οποία συστάθηκε στις 26 Ιανουαρίου 1996 και η οποία κατέχει άδεια ίδρυσης και λειτουργίας τηλεοπτικού σταθμού τοπικής εμβέλειας στην περιοχή της Αττικής και παροχή ειδικής αδείας τεχνικής δικτύωσης για να μεταδοθεί πανελλαδικά.

## Λογότυπα

## Πηγές
*Το τοπίο των ΜΜΕ στην Ελλάδα

## Παραπομπές

## Εξωτερικοί σύνδεσμοι

*Η επίσημη ιστοσελίδα του Alpha
*Facebook
*Twitter
*Youtube

Κατηγορία:Απόδημοι ελληνικοί τηλεοπτικοί σταθμοί
Κατηγορία:Όμιλος Βαρδινογιάννη
Κατηγορία:Ιδιωτικοί τηλεοπτικοί σταθμοί πανελλαδικής εμβέλειας
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1999